Robert Gabriel Mugabe (21 Februarie 1924 – 6 September 2019) was 'n Zimbabwiese politikus. Hy was vanaf 1980 die staatshoof van Zimbabwe, eers as eerste minister en later as president. In die laaste jare van sy presidentskap is hy deur vele as 'n diktator gesien wat ter wille van magsbehoud die ekonomiese welsyn van die Zimbabwiese bevolking opgeoffer het.
21 Februarie 1924
6 September 2019 (op 95)
Grace Mugabe (1996–sy dood)
Mugabe is naby die destydse Fort Victoria (vandag Masvingo) gebore en het aan talle universiteite studeer, waaronder die Universiteit van Fort Hare in Suid-Afrika asook in Accra, Ghana.
In 1960 het hy na Suid-Rhodesië teruggekeer en 'n stigterslid van die ZANU-party geword. Vanaf 1964 het hy tien jaar in die tronk spandeer. Daarna het hy Rhodesië verlaat en na Mosambiek gegaan om met die Zimbabwe African National Liberation Army (ZANLA, die militêre afdeling van die ZANU-party) teen Ian Smith se blanke regering van Rhodesië te veg. Gedurende dié konflik het die ZANLA ook wit boere se plase aangeval. Die uiteinde van die oorlog teen Blanke-Rhodesië was dat die land na Zimbabwe hernoem is en dat Robert Mugabe ná die eerste vrye verkiesing op 4 Maart 1980 Zimbabwe se eerste minister geword het. In 1982 het hy meer as 20 000 Ndebeles laat vermoor, omdat hulle sy teenstander Joshua Nkomo ondersteun het.
In 1987 is die amp van die eerste minister van Zimbabwe verwyder en het Mugabe die president van die land geword. Hy kon die verkiesings van 1990 met 'n oorgrote meerderheid wen, maar het homself begin radikaliseer. later was sy regering 'n diktatuur en is hy deur ander partylede dikwels "koning" genoem.
In reaksie op kritiek het hy by 'n staatsbegrafnis van een van sy kabinetsministers gesê:
"Ek is steeds die Hitler van die tyd. Dié Hitler het slegs een doelwit, geregtigheid vir sy eie mense, soewereiniteit vir sy mense, erkenning van die onafhanklikheid van sy mense en hul reg tot hul hulpbronne. As dít Hitler is, laat my dan 'n Hitler tienvoudig wees. Tien keer, dit is waarvoor ons staan!"
Hy was verbied om na die Europese Unie te reis omrede die erge skending van menseregte in sy land. Op 30 Januarie 2015 het hy president van die Afrika-unie geword en dié amp tot 30 Januarie 2016 beklee. Sy bynaam was Uncle Bob. Ná 'n de facto-staatsgreep het Mugabe op 21 November 2017 as staatshoof bedank, en van die openbare toneel verdwyn.
Mugabe is weens swak gesondheid op 6 September 2019 in die ouderdom van 95 in Singapoer oorlede.
↑ "Zimbabwe ex-President Robert Mugabe dies aged 95". BBC News. 6 September 2019. Besoek op 6 September 2019.
↑ David Smith (6 September 2019). Robert Mugabe: former Zimbabwean president dies aged 95. The Guardian. URL besoek op 6 September 2019.
Ontsluit van "https://af.wikipedia.org/w/index.php?title=Robert_Mugabe&oldid=2039385"
Last edited on 12 September 2019, at 12:06